Nordjyllands Trafikselskab forlænger perioden, hvor du kan komme billigt med bussen i fem byer.

I september kunne man køre med bybusserne i Hjørring, Brønderslev, Frederikshavn, Thisted og Hobro for fem kroner, hvis man købte billetten gennem NT's smartphoneapplikation. Nu er forsøget forlænget til at gælde i oktober og november. Årsagen er, at for få borgere valgte at benytte sig af tilbuddet. - Det tager lige lidt tid, før de lejlighedvise passagerer opdager, at der er et godt tilbud. Så nu udvider vi perioden med to måneder, siger NT's direktør Jens Otto Størup til P4 Nordjylland. Hos NT håber man, at forsøget vil få flere borgere til at benytte den offentlige transport i fremtiden.